《吴仲恭翠微楼九日落成和谢皋羽》
宋代·方凤

楼成楚菊芳菲候，客凑齐山酩酊期。
与俗相追何日了，登高一啸洗秋悲。
望穷碧落鸿飞外，归恋清樽月到时。
野服从北近萝薜，西风尘土莫轻吹。
慈竹堂阴长露梢，又添杰阁俯江郊。
眼空霞锦疑鸿字，手摘松枝碍鹤巢。
野月散衣间弄笛，墟烟隔水见编茅。
望中尚与渔樵接，若处真能广绝交。

作者简介：（1240—1321）宋元间婺州浦江人，一名景山，字韶卿(韶父)，号岩南。宋末恩授容州文学，入元不仕。善为古今诗，不缘雕琢，体裁纯密，自成一家。有《存雅堂稿》等。